“২৬-এর ভোটে আমরাই ফিরব”, বিজেপিকে সপাটে জবাব মমতার

কলকাতা: হরিয়ানা, মহারাষ্ট্রের পর এবার দিল্লি। দীর্ঘ আড়াই দশক পর রাজধানীতে বিধানসভা ভোটে জিতল বিজেপি (BJP)। আপকে হটিয়ে দিল্লির ক্ষমতায় এসেছে পদ্ম শিবির। ২০২৪-এর লোকসভা নির্বাচনের পর এই নিয়ে টানা তিন রাজ্যের বিধানসভা ভোটে জিতল বিজেপি। তাই আসন্ন ২০২৬-এর বিধানসভা নির্বাচনে (West Bengal Assembly Election 2026) জিতে বাংলাতেও ক্ষমতায় আসার স্বপ্ন দেখছে বঙ্গ বিজেপি।

ইতিমধ্যে শুভেন্দু অধিকারী (Suvendu Adhikari) থেকে ধর্মেন্দ্র প্রধান (Dharmendra Pradhan), পদ্ম শিবিরের অনেক নেতাই ‘টার্গেট বাংলা’ স্লোগানে মুখরিত হয়েছেন। তবে বিজেপির এই উচ্চাকাঙ্ক্ষাকে তোয়াক্কা করতে যে নারাজ তৃণমূল (TMC), তা সাফ জানিয়ে দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সোজাসাপ্টা কথায় মমতা বলেন, “দুই-তৃতীয়াংশ ভোট নিয়ে ২৬-এর ভোটে আমরাই ফিরব।”

আরও পড়ুন: বিধানসভার পরিষদীয় দলের বৈঠক থেকে কড়া বার্তা মুখ্যমন্ত্রীর

সোমবার দুপুরে পশ্চিমবঙ্গের বিধানসভায় শুরু হচ্ছে বাজেট অধিবেশন (Budget Session)। তার আগে হচ্ছে পারিষদীয় বৈঠক। এই বৈঠকের আগে সাংবাদিকদের মুখোমুখি হয়ে মমতা বন্দ্যোপাধ্যায় বলেন, “দিল্লিতে কংগ্রেস আপকে সাহায্য করেনি। হরিয়ানায় আপ কংগ্রেসকে সাহায্য করেনি। দু’দল একসঙ্গে থাকলে এই ফল হত না। বাংলায় কাউকে দরকার হবে না। এখানে কংগ্রেসের কিছু নেই, আমরা একাই যথেষ্ট। দুই-তৃতীয়াংশ ভোট নিয়ে ২৬-এর ভোটে আমরাই ফিরব।”

প্রসঙ্গত, শনিবার দিল্লি নির্বাচনের ফলাফল সামনে আসতেই রাজ্যের বিরোধী দলনেতা শুভেন্দু অধিকারী বলেন যে, এবার বিজেপির টার্গেট বাংলা। তিনি দাবি করেন, “দিল্লি আমাদের হয়েছে। ২০২৬-এ বাংলার পালা। তার আগে নভেম্বরে বিহারে ভোট। সেখানেও আমরা জিতব। তারপর বাংলায় ভোট হবে ২০২৬ সালের মার্চ-এপ্রিলে।” একই কথা শোনা গিয়েছিল কেন্দ্রীয় শিক্ষামন্ত্রী ধর্মেন্দ্র প্রধানের গলায়। তিনি বলেন, “দিল্লিতে বিদায় হয়েছে আপ, এবার বাংলার পালা। ২০২৬ সালে বাংলায় বিজেপি সরকার গড়বে, এতে কোনও সন্দেহ নেই।” তবে এবার পদ্ম শিবিরের সকলের এই হুঁশিয়ারির জবাব একসাথে দিয়ে দিলেন মমতা।

দেখুন আরও খবর: