কেন্দ্র প্রতিশ্রুতি রাখে না, পূরণ করি আমরা, দাবি মমতার

কলকাতা: ২০২৬ এর বিধানসভা নির্বাচন (WB Assembly Election 2026)। ভোটের আগে শেষ পূর্ণাঙ্গ বাজেট (West Bengal Budget 2025) পেশ করল মমতা বন্দ্যোপাধ্যায়ের (Mamata Banerjee) সরকার। খয়রাতি বাজেটের পথে হাঁটল না রাজ্য সরকার। স্বাস্থ্য, শিক্ষা, আবাস থেকে পথশ্রী— সব ক্ষেত্রেই বরাদ্দ বাড়ানো হল এ বারের বাজেটে। বড় বরাদ্দ ঘাটাল মাস্টার প্ল্যানের জন্য। ৪ শতাংশ হারে সরকারি কর্মীদের ডিএ বাড়ল। কিন্তু বাংলার মডেল লক্ষ্মীর ভাণ্ডারের মতো মডেলের ভাতার পরিমাণ বাড়ানো হল না। একাধিক যে জনকল্যাণমূলক প্রকল্পে বরাদ্দ বাড়ানোর আশা করা হয়েছিল পথে হাঁটেননি অর্থ প্রতিমন্ত্রী চন্দ্রিমা ভট্টাচার্য। বাজেট শেষে মুখ্যমন্ত্রী মমতা বন্দ্যোপাধ্যায় দাবি করেন, এই বাজেটে আরও কর্মসংস্থান তৈরির লক্ষ্য ছিল। কেন্দ্র কথা রাখে না, আমরা পূরণ করি বললেন মমতা।

বাজেট শেষে সাংবাদিকদের মুখোমুখি হয়ে মমতা দবি করেন, ভোট আসলে কেন্দ্রীয় সরকার প্রতিশ্রুতি দেয়। নির্বাচন শেষ হয়ে দেলে সেটা পূরণ করে না। আমাদের সেটা হয় না। আমরা যেটা বলি, সেটাই করি। এখন একটাই ট্যাক্স – জিএসটি। সবটা তুলে নিয়ে যায় কেন্দ্রীয় সরকার। আমাদের টাকা দেয় না। এদিন কেন্দ্রীয় বঞ্চনার দাবি তুলে সরব হলেন তিনি। মুখ্যমন্ত্রীর দাবি, কেন্দ্রীয় সরকার আবাস যোজনার টাকা বন্ধ করে দিয়েছে। ১০০ দিনের প্রকল্প, গ্রামীণ রাস্তার টাকা দিচ্ছে না। আমরা কথা দিলে কথা রাখি। লক্ষীর ভাণ্ডার প্রকল্পে ৫০ হাজার কোটি টাকা খরচ হয় রাজ্যের। আমাদের লক্ষীর ভাণ্ডার ইউনিভার্সাল। আমাদের থেকে টুকলি করে অনেক রাজ্য এটা চালু করেছে। ১২ কোটি মহিলা পায়। প্রায় ৯ কোটি মানুষ স্বাস্থ্যসাথী প্রকল্পের সুবিধা পায়। ৮০ হাজার পড়ুয়া স্টুডেন্ট ক্রেডিট কার্ডে ঋণ পেয়েছে। ৩০ লক্ষ ৫০ হাজার মানুষ পান বার্ধক্য ভাতা। বিধবা ভাতা পেয়েছেন ২০ লক্ষের বেশি মহিলা। অন্যান্য জায়গায় অনেক শর্ত আছে। পশ্চিমবঙ্গে সেইসব নেই।

আরও পড়ুন: ডিএ বাড়লেও বাজেটে বাড়ল না লক্ষ্মীর ভাণ্ডারের টাকা

বাজেটের প্রসঙ্গে মুখ্যমন্ত্রী মুখ্যমন্ত্রী দাবি করেছেন, এবারের বাজেটে আরও কর্মসংস্থান তৈরির লক্ষ্য ছিল। নিউ টাউনের সিলিকন ভ্যালিতে ৭৫,০০০ কর্মসংস্থান হবে। লেদার কমপ্লেক্সে লাখ-লাখ কর্মসংস্থান হবে বলে জানালেন মমতা। যদিও এই বাজেট পুরোপুরি দিশাহীন বলে দাবি করেছেন বিরোধীরা। তাঁদের দাবি, রাজ্যে কর্মসংস্থানের কোনও দিশা নেই। বেকারত্ব বাড়ছে দিন দিন।

দেখুন ভিডিও